Naves (parroquia de Llanes)

Naves ye una parroquia del conceyu de Llanes, nel Oriente d'Asturies. El pueblu del mesmu nome, únicu habitáu na parroquia, allúgase xunta al Mar Cantábricu, a media hora de Cuadonga y el parque nacional de los Picos d'Europa; a menos d'una hora d'Uviéu, Xixón y Santander, y a diez minutos de Llanes y Ribeseya. Tien dos sableres, Gulpiyuri y Beón, y un monumentu nacional: el monesteriu de Santolín de Beón, del sieglu XII. La llocalidá, que recibiera en 1961 el premiu al "Pueblu más guapu d'Asturies", cuntia con un ñudu d'enllaz n'autovía del Cantábricu. La parroquia tien una estensión de 4,72 km² y una población de 149 habitantes (2024). Cómo llegar Naves cuntia con un ñudu d'accesu n'autovía del Cantábricu (A-8, antigua N-634), que se correspuende cola sortida númberu 313. El pueblu ta asitiáu xunta la carretera comarcal que xune Llanes y Ribeseya (AS-263), a tres quilómetros de Posada y a cinco de Nueva y a la metada'l camín ente Uviéu y Santander. Ye'l pueblu más oriental del valle de San Xurde, y dista 12 km de la capital municipal, Llanes, y 15 quilómetros de Ribeseya. Tamié puede accedese a Naves dende la zona de los Picos d'Europa, Cangues d'Onís y Cabrales al través de la carretera del Ríu Las Cabras (AS-114): basta con allegar a Posada y coyer l'AS-263 hacia Ribeseya. Naves ta a tres quilómetros del cruce de Posada. Barrios El Requexu, El Ríu Montés, Iyán, L'Oteru, La Bolera, La Bolerina, La Calle, La Flor, La Ḥondera, La Pedrera, La Pica, La Pola, La Vega, Marrón, Samartín,la Bolera, San Vicenti y Santana. Sableres Beón y Gulpiyuri. Dambes pertenecen al Paisax Protexíu de la Costa Oriental d'Asturies. La segunda ye tamién Monumentu Natural. Monumentos Monesteriu de Santolín de Beón (monumentu nacional), del sieglu XII, y ilesia de Santolín de Naves y Beón, reconstruida en 1924. Fiestes Santolín (1 y 2 de setiembre), Santana (26 de xunetu), La Sacramental, San Vicenti y Samartín. Ver tamién Pa ver otros sitios col mesmu nome: Naves Bedoniana Referencies Enllaces esternos Wikimedia Commons acueye conteníu multimedia sobre Naves. Naves n'OpenStreetMap.